isilinganiso sakho Rate ... Perfect Good Isilinganiso Not ukuthi kubi Sihlupheka kakhulu Confession​Ukuhlolisisa inhliziyo / Examination of Conscience 1. Mina ngiyiNkosi, uNkulunkulu wakho, ungabi labanye oNkulunkulu ngaphandle kwami! Ngayekela ukukhuleka insuku zonke ngenxa yobuvila na? Angihloniphanga ngesikhathi sokukhuleka yini? Angizamanga ngendlela zonke ukuqinisa ukholo lwami lokulukhulisa, kumbe ngaluyekela luphunguka na? Ngasoma ngokholo loba ngakhuluma okuphambene lokholo na? Angikhuzanga abeyisa ukholo na? Ngakholwa ngavumelana lamadlozi, ngaya ezinyangeni ezitshaya amathambo, ngasebenza labathakathi loba ngabasiza na? Ngakholwa imihlolo lamaphupho na? Ngathethela amadlozi ngaphathisa emigidweni yamadlozi leyemimoya etshiyeneyo na? Ngaqhuba imikhuba yamaqaba na? Ngaphuma kuBandla eliKhatholika likaJesu ngaya kwamanye amabandla na? Ngafunda incwadi eziyingozi okholweni lwami na? Angithembanga kuNkulunkulu ngesikhathi sobunzima na? Angiziphanga ithuba elikhulu ukukhuleka ecaweni na? Ngaba lenhloni ngokholo lwami na? Ngemukela ngilesono esikhulu ngingakasivumi na? Ngasebenzisa imithi eyenziwa ngezitho zemizimba yabantu na? Ngasebenzisisa imithi yemilingo lamandla kaSathane na? 2. Ungaliphathi ngeze ibizo leNkosi uNkulunkulu wakho! Angiliphathanga ngemfanelo ibizo likaNkulunkulu lamanye amabizo angcwele na? Angihloniphanga uNkulunkulu labangcwele na? Ngafunga amanga ngebizo likaNkulunkulu na? Angisebenzisanga amathuba okufundisa abanye ngoNkulunkulu na? Angihloniphanga abantu abasebenzela uNkulunkulu lezindawo ezingcwele lempahla ezingcwele na? Angigcinanga izifungo zami ezombhabhathizo lomtshado na? Ngaletha ukungezwani eBandleni na? 3. Londoloza usuku lweSonto ulugcine lube ngcwele! Ngaphutha eMiseni ngeSonto loba ngamanye amalanga amakhulu na? Ngaphuza enkonzweni ngafica iVangeli selibaliwe na? Ngakhuluma, ngahleka loba ngahlekisa abanye esontweni na? Ngaziqakisa ngezigqoko langokuhamba eSontweni na? Ngasebenza nzima ngelanga leSonto na? Ngasebenzisa ilanga elingcwele likaNkulunkulu ngokutshona nginatha okudakayo na? Angenzanga imisebenzi emihle ngeSonto njengokusontisa abanye lokuhambela abagulayo labalupheleyo labasentolongweni na? Angikhuthazanga izihlobo labomakhelwane lezinini lomkami ukuya eSontweni na? Angikhulekanga lemuli yami na? 4. Hlonipha uyihlo lonyoko khona uzakuhlala kuhle, uhlale isikhathi eside njalo emhlabeni! Ngazonda abazali labadala kimi na? Ngenyanya abazali ngabeyisa na? Anginanzanga abazali bami na? Angisizanga abazali bami labakwethuzala lezinini ezinsweleni zabo na? Ngahitshana labazali bami ngabafisela okubi loba ngafunga ijoyi na? Ngaxega ngabachothoza loba ngabanyeya abazali bami yini? Ngadlalisa imali nginganakekeli abazali yini? Ngazwisa abazali ubuhlungu na? Anginikelelanga abazali bami abafileyo iMisa eNgcwele na? Abazali bayazihlolisisa mayelana labantwana Angivikelanga abantwana engozini zomzimba lezomphefumulo na? Angifundisanga abantwana ukholo lokukhuleka na? Angisontisanga abantwabami na? Angithumelanga abantwabami ukufundela iKhathekisima mayelana loMbhabhathizo, lokwemukela iSakramente loMqiniso na? Angigcinelanga abantwabami imali yesikolo, lokudla lezembatho na? Ngakhuthaza abantwana ukona na? Angikhuthazanga abantwana ababhabhathiziweyo ukutshada na? Ngalela abantwana ukuba yizidelamhlaba (ubupristi, ububrada lobusista) na? Ngapha abantwabami isibonelo esibi na? 5. Ungabulali! Ngaba lolaka, ngalwa ngalimaza omunye na? Ngathuka loba ngasebenzisa inhlamba na? Ngafundisa abanye ukona na? Angikhuzanga abanye besona na? Ngafisela abanye okubi na? Ngakhupha isisu loba ngasiza omunye ukukhupha isisu na? Ngakhuthaza abanye ukukhupha isisu na? Nganatha amaphilisi ngasebenzisa ezinye indlela zokuvimbela inzalo na? Ngafuna ukuzibulala na? Ngabalolunya na? Ngathelela abanye imikhuhlane ngabomo na? Ngathelela abanye iAIDS ngisazi ukuthi ngilayo na? Ngalimaza kumbe ngabulala izifuyo zabanikazi na? Angizwelanga izigoga labahluphekayo isihawu na? Ngaphindisela na? Ngabandlulula abanye ngemihlobo yabo na? Ngahlanganyela labanye emithini yobuthakathi lekuyisebenziseni na? Ngakhuthaza ukubulawa komuntu na? Angiphathanga abantu ngokulinganayo kumbe ngabandlulula ngaphatha ngcono abanye kulabanye na? Nganatha okudakisayo ngadakwa na? Nganatha okulimaza impilo okunjengethothotho na? Ngabhema imbanje lokunye okudakayo na? 6. Ungafebi! 9. Ungahawukeli umfazi kamakhelwane wakho! Nganakana imicabango yobufebe yini? Ngavumela amehlo ami ukudinga lokubona izinto ezivusa imicabango engcolileyo na? Ngakhangela imifanekiso enqunu na? Ngafunda izincwadi ezivusa inkanuko ezimbi na? Ngakhuluma izinto ezikhuthaza ubufebe na? Ngachitha imali yemuli ezindleleni zobufebe na? Ngahlabela izingoma eziphikisana lobumhlophe benhliziyo na? Ngabamba kubi umzimba womunye ngingawuhloniphi na? Ngazibamba kubi mina ngokwami ngizithokozisa ngendlela eyisono na? Ngabhala izincwadi eziphikisana lobungcwele na? Ngagqoka ngendlela engakhubekisa abanye na? Ngenza amashabhini lamagigi kumbe ngiyangena kiwo na? Angithembekanga kumkami na? Ngathatha isithembo na? Ngangena umfelwakazi ngile yami inkosikazi kumbe ngavuma ukungenwa na? Ngendela esithenjini ngilikholwa na? Ngaya emigidweni yebusuku eyingozi emphefumulweni wami na? Ngakhuthaza abanye ukuthi benze isono na? Ngakhuthaza abantwana ukuzuza imali ngobufebe na? Ngemukela imali ezuzakale kubi ngayisebenzisa na? Ngahlala lomuntu engingatshadanga laye esontweni mina ngilikholwa na? 7. Ungebi! 10. Ungahawukeli impahla kamakhelwane wakho! Ngatshontsha na? Ngatshontsha ulutho olunjani na? Ngona impahla loba insimu loba isifuyo somunye ngingakhathali na? Ngaphatha butshapha impahla yami leyabanye uNkulunkulu angipha yona ukuba ngisize abanye ngayo na? Ngachitha impahla lemali butshapha na? Ngaphatha kubi impahla kaHulumende, engeyabantu bonke na? Angibuyiselanga izikwelede lengakutshontshayo na? Ngaba lomhawu ngempahla yomunye na? Angiphathanga kuhle izisebenzi na? Angenzanga umsebenzi wami ngokuthembeka na? Angiholisanga izisebenzi zami iholo elizifaneleyo, langesikhathi esifaneleyo na? Ngathokozela ukuhlupheka komunye na? Ngabaliqili ekuthengiseni lasekuthengeni na? Ngemukela impahla etshontshiweyo loba amatshe aligugu azuzakala ngobuqili na? Ngachitha imali emakhasini na? Ngabiza amalobolo aphezulu kakhulu awomntanami na? Ngenza iphutha, ngayekela abantu behlupheka kumbe besifa ngingabasizi lanxa ngangilamandla okubasiza na? 8. Ungaqambeli amanga umakhelwane wakho! Ngaqamba amanga yini? Ngafihlela umkami izinto eziqakathekileyo na? Ngabumbela omunye amanga na? Ngaxoxa ngeziphosiso zabanye na? Ngenza ukuthi abantu bazondane na? Ngabulalisa umuntu ngamanga ami na? Ngaxotshisa umuntu emsebenzini ngamanga na? Ngehlukanisa umuntu lomkakhe ngamanga ami na? Ngazuza umsebenzi ngobumenemene na? Ngaqamba amanga ecaleni na? Ngakholwa okukhulunywe zinyanga labaprofethi bamanga mayelana ngabanye abantu na? Ngona ibizo lomunye na? Ngapha umuntu isivalamlomo loba imali yesifumbathiso na? Ngakholwa abaprofithi bamanga loba izinkanyezi (Horoscopes) na? Ngahlanganyela kumacebo amabi labanye na? Ngasebenzelana lamatsotsi lezigebenga na? Ngilolimi na? Ngilomlomo na? Ngilonyawo na? Imithetho yeBandla eliKhatholika: Ngaqeda umnyaka wonke ngingenzanga imvumo na? Angemukelanga iSidlo seNkosi ngesikhathi sePhasika na? Angikhuliselanga abantwabami okholweni na? Nganikela ngomnikelo omncane ongasizi iBandla likaKristu na? Angikhuphanga iSondlo seBandla ngemfanelo na? Kangingenanga iMisa loba inkonzo ngelanga lesonto na? Angizilanga inyama ngolweSithathu loMlotha langolweSihlanu oluNgcwele na? Ukuvuma izono: Khuleka umkhuleko wokuzisola kukhasi 153. Vuma izono kumpristi, ulandela indlela ekhasini 153-155. Imvumo yamajaha lezintombi Umkhuleko wokuvula: Nkulunkulu Baba, khangela ngomusa mina mntanakho engiyisoni! Ngiyazithoba ngizilahlela phambi kwakho ngivuma izono zami. Akungithumele uMoya oNgcwele ukuthi angisize ukwenza imvumo yami ngemfanelo, ungiphe amandla ngingabuyeli odakeni lwesono. Mama Mariya, wena obonayo ubuhlungu beNdodana yakho ngenxa yezono zami, akungifundise ukuzonda isono, nginanzelele ukuthi ngesono esincinyane nginyathela uJesu enyaweni, njalo ngesono esikhulu ngigwaza inhliziyo yakho. Akungicelele kumntanakho uJesu angihawukele angithethelele. Amen. Ukuhlolisisa inhliziyo: Ukuzigqaja Ngazigqaja yini, ngazibona ngingcono kulabanye? Angilalelanga ngilaywa na? Ngakhuluma kubi ngoNkulunkulu ngamenza inhlekisa na? Ngasola abazali lababalisi na? Ngadinga imithi yenhlanhla na? Ngadinga imithi yokudlala ibhola lokuthandwa ngamankazana kumbe ngabafana na? Ngaba lolunya lokuncitshana na? Ngaveza imfihlo zabanye na? Ngeyisa abazali babanye ngemfundo langokugqoka na? Umhawu Ngaba lomhawu na? Ngalwela isikhundla na? Ngabangisana lomunye impahla yakhe na? Ngazondela abanye ngoba bengcono kulami ebusweni, esikolo, ekugqokeni, ebugabazini na? Ngona ulutho lomunye na? Ngafihla ulutho lomunye na? Ngatshontsha impahla yomunye na? Kangiyibuyiselanga na? Ubufebe Ngagqoka kubi ukuze ngithiye abanye ngibadonsela esonweni na? Ngabamba kubi umzimba wami olithempeli likaMoya oNgcwele na? Ngavuma ukubanjwa kubi ngomunye na? Ngafeba na? (Ngafeba ngemicabango, ngamacebo amabi, ngezenzo) Ngathelela abanye imikhuhlane evela ekufebeni na? Ngacecisa indlu ngemifanekiso enqunu na? Ngaya emidlalweni engcolileyo na? Ngafungela ukwenza isenzo esibi na? Ngathandana labangane ababi na? Ngayenga umfana loba inkazana ngiyikhuthaza ukungaziphathi na? Ngavala inzalo ngamaphilisi lokunye okunjalo na? Ngabala izincwadi ezingcolileyo ngabukela lamabhayisikopo loba imifanekiso engafanelanga na? Ulaka Ngaba lolaka lokukhahlameza abanye na? Ngaba lolunya na? Ngaphindisela okubi ngokubi na? Ngabulala kumbe ngabulalisa umuntu na? Ngalwa ngalimaza loba ngaphuthisela omunye na? Ngaba lomlomo ngaxega abantu na? Ngala ukusiza abazali na? Angizithintanga olakeni na? Ukhona umuntu engimzondayo engingakamthetheleli na? Ngakhupha isisu na? Ubuhwaba Ngaminza kumbe ngadakwa na? Ngancitsha abahluphekayo na? Ngadlalisa imali yesikolo na? Ngachitha imali ekunatheni loba egwayini loba emakhasini na? Ngabhema imbanje loba ngahotsha i-glue na? Nganatha ithothotho loba okunye okudakayo na? Ngasebenzisa abanye abantu ukuzuza ngabo imali na? Umona Ngaba lomhawu loba ubukhwele na? Ngacabangela abanye okubi na? Angibathembi abanye abantu na? Ngaqilibezela abanye na? Ngazuza imali ngobuqili na? Ngona impahla yomunye ngabomo na? Angijabulelanga okuhle okwabanye njengoba ngijabulela okuhle okwami na? Ngavimbela omunye ukuthi angaphumeleli ngenxa yomona na? Ubuvila Angikhulekanga ngokukhuthala na? Ngala ukukhuleka labanye ngekhaya na? Angingenanga iMisa ngamasonto na? Ngatshiya iBandla eliKhatholika elaqaliswa nguJesu ngalandela elinye na? Angiphanga abanawami isibonelo esihle sokukholwa na? Ngayekela abazali bami behlupheka ngingabasizi ukuthi bazuze okubaphilisayo na? Ngachitha isikhathi ezintweni eziyize na? Ngabaleka esikolo na? Ngayekela umsebenzi omuhle ngenxa yobuvila na? Ukuvuma izono: Khuleka umkhuleko wokuzisola kukhasi 153. Vuma izono kumpristi, ulandela indlela ekhasini 153-155. Imvumo yabantwana Umkhuleko wokuvula: Nkulunkulu Baba, ngiyazisola ngoba ngonile ngokungalaleli abazali bami labadala lababalisi bami, langokweqa imilayo yakho. Ngiyacela Baba, ukuba ungixolele izono zami zonke, ungiphe amandla okuba ngingaphindi ngikone futhi. Akukhanyisele inhliziyo yami, ukuze ngikhumbule kuhle ngizisole ngazo izono zami ngizivume kuhle kumpristi. Amen. Ukuhlolisisa inhliziyo: Sekulesikhathi esingakanani ngacina ukuvuma na? Ekuvumeni kwami kokucina ngavuma kuhle yini? Engakuthembisayo uNkulunkulu, ngakwenza yini? 1. Ukuphilela uNkulunkulu; Ngaphutha ukuthandaza ekuseni lantambama lekudleni na? Ngakhuleka ngomlomo inhliziyo yami ingekho emthandazweni na? Ngakhuluma ngahleka ngadlala endlini kaNkulunkulu na? Ngaphuza eMiseni ngeSonto loba enkonzweni na? Ngaphutha eSontweni ngabomo na? Ngafunga amanga ngebizo likaNkulunkulu yini? Ngadlala ngezinto zikaNkulunkulu lezeBandla na? Ngafuna ukuphuma kuBandla eliKhatholika likaJesu na? 2. Ngekhaya; Angilalelanga abazali labantu abadala kimi na? Ngabazondisa ngabeyisa na? Ngabaqambela amanga na? Ngababiza ngamabizo amabi na? Ngadlalisa imali yabo na? Ngazondisa, ngatshaya abanawami na? Ngaqilibezela abanye na? Ngadlala ngezinto eziyingozi njengomlilo na? Ngaphatha ngesihluku izifuyo na? Ngakhuthaza omunye ukona na? Ngakhuluma inhlamba na? Ngeyisa abanye ngabahleka loba ngabachothoza na? Ngahleka izigoga, ngenza ubuphoxo ngazo na? 3. Esikolo; Ngahlupha ababalisi yini? Ngabaqambela amanga loba ngababiza ngamabizo amabi na? Angifundanga ngokukhuthala na? Angenzanga imisebenzi engangiyiphiwe esikolo na? Ngatshontsha ingwalo loba amapenseli abanye na? Ngadabulela abanye izembatho zabo na? Ngathathela abanye ukudla kwabo na? Ngachitha impahla yesikolo ngobutshapha na? Ngafundisana labanye izenzo ezingcolileyo na? 4. Ngesikhathi sekhefu; Ngaphuza ukubuyela ekhaya na? Ngabalekela ukuthunywa na? Ngalala lapho engingavunyelwanga khona na? Ngaba labangane abangalunganga na? Ngatshontsha yini? Kuyini engakutshontshayo na? Ngabalekela umsebenzi ngayazidlalela labangane na? 5. Ngingedwa; Ngacabangela abanye okubi na? Ngaba lomhawu na? Ngenyanya abanye na? Ngafisa ukuganga na? Ngadlala kubi ngomzimba wami na? Ngavumela abanye ukudlala kubi lami na? 6. Ukuphilela abanye; Ngazibona ngingcono kulabanye yini? Ngancitshana ngokudla na? Ngazwisa abanye ubuhlungu ngamazwi loba ngezenzo na? Nganyeya abanye na? Ngona ibizo lomunye ngokumqambela amanga na? Ukuvuma izono Ukuzimisela ukuthi ngingoni. Zimisele ukuthi uzakwenza konke okusemandleni akho ukuthokozisa uNkulunkulu, uxwaye ukumona ngenhliziyo yakho yonke. Ukuzisola ngezono: Nkulunkulu wami, inhliziyo yami ibuhlungu kakhulu, ngoba ngikonile wena Baba olobuhle obungapheliyo. Sengizimisele ukukuthanda phezu kwakho konke okudaliweyo. Ngiyazizonda izono zami zonke; ungisize ngamandla akho, ngingaphindi ukwenza isono. Loba: Uzisole usebenzisa iHubo 51, eBhayibhilini. Emva kokuzisola, uyahamba kumpristi uyekwenza imvumo ngale indlela. Uyaguqa kumbe uhlale phansi wenze isibonakaliso sesiphambano.